b'\n_START_ARTICLE_\nValide sultan\n_START_PARAGRAPH_\nValide sultan ali sultan valide (osmansko tur\xc5\xa1ko: \xd9\x88\xd8\xa7\xd9\x84\xd8\xaf\xd9\x87 \xd8\xb3\xd9\x84\xd8\xb7\xd8\xa7\xd9\x86, Sedef-i D\xc3\xbcrr-i Hilafet, dobesedno: mati s\xc3\xbaltanka) je bil uradni naslov matere vladajo\xc4\x8dega sultana Osmanskega cesarstva. Naslov se pogosto prevaja kot kraljica mati, \xc4\x8deprav je bila vloga valide sultan povsem druga\xc4\x8dna._NEWLINE_Polo\xc5\xbeaj valide sultan je bil morda najpomembnej\xc5\xa1i polo\xc5\xbeaj v Osmanskem cesarstvu za samim sultanom, ker je po islamskem izro\xc4\x8dilu "materina beseda bo\xc5\xbeja beseda". Valide sultan so imele pomemben vpliv na dr\xc5\xbeavne zadeve, \xc5\xa1e posebno v obdobju \xc5\xbeenskega sultanata v poznem 16. in 17. toletju. V tem obdobju je bil na prestolu niz nekompetentnih ali mladoletnih sultanov, kar je \xc5\xa1e bolj utrdilo njihovo vlogo._NEWLINE_Prva valide sultan v obdobju \xc5\xbeenskega sultanata je bila Nurbanu Sultan, v Benetkah rojena \xc5\xbeena Selima II. in mati Murata III., ki je bila od leta 1574 do 1583 skupaj z velikim vezirjem Mehmed Pa\xc5\xa1o Sokolovi\xc4\x87em de facto sovladarka Osmanskega cesarstva. Najmo\xc4\x8dnej\xc5\xa1a valide sultan v zgodovini Osmanskega cesarstva je bila K\xc3\xb6sem Sultan._NEWLINE_Treba je omeniti, da so bile v tistem \xc4\x8dasu haremske gospe ve\xc4\x8dinoma su\xc5\xbenje, ki nikoli niso bile uradno poro\xc4\x8dene s sultanom. Njihovi otroci so bili po islamskih zakonih kljub temu priznani kot zakoniti sultanovi otroci. V zgodnjem obdobju cesarstva so sultani pogosto izkori\xc5\xa1\xc4\x8dali dinasti\xc4\x8dne poroke, s katerimi so utrjevali ali \xc5\xa1irili svojo oblast. Zadnja poroka osmanskega sultana z nevesto iz druge dinastije je bila v 15. stoletju, ko se je sultan Bajazid II. poro\xc4\x8dil z G\xc3\xbclbahar Sultan, h\xc4\x8derko iz vladajo\xc4\x8de dulkadirske dinastije.'